b'\n_START_ARTICLE_\nFileter\n_START_PARAGRAPH_\nFileter (gr\xc4\x8dki: \xce\xa6\xce\xb9\xce\xbb\xce\xad\xcf\x84\xce\xb1\xce\xb9\xcf\x81\xce\xbf\xcf\x82, Phil\xc3\xa9tairos, oko 343. pr. Kr. - 263. pr. Kr.) bio je helenisti\xc4\x8dki maloazijski vladar, poznat kao osniva\xc4\x8d Atalidske dinastije u Pergamu.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je u Tieiju (gr\xc4\x8dki: Tieion), gradi\xc4\x87u na crnomorskoj obali Anadolije, izme\xc4\x91u Bitinije na zapadu i Paflagonije na istoku. Otac mu se zvao Atal (gr\xc4\x8dki: Attalos) a majka Boa mu je rodom bila Paflagonjanka._NEWLINE_Fileter je na vlast do\xc5\xa1ao tako \xc5\xa1to je sudjelovao u Ratovima dijadoha, odnosno nasljednika Aleksandra Velikog. Prvo je slu\xc5\xbeio Antigona I. Monoftalmosa, a poslije bitke kod Ipsa i Antigonove pogibije je slu\xc5\xbeio Lizimaha koji ga je imenovao nadzornikom riznice u Pergamu. U Pergamu je Lizimah \xc4\x8duvao bogatstvo od oko devet tisu\xc4\x87a talenata u srebru. Fileter je slu\xc5\xbeio Lizimaha sve do 282. pr. Kr. kada je pao u nemilost vjerojatno zbog intriga kraljice Arsinoje, Lizimahove tre\xc4\x87e supruge. Fileter je stavio na raspolaganje va\xc5\xbenu utvrdu Pergam i blago riznice Seleuku I. Nikatoru. Seleuka je porazio i ubio Lizimaha 281.g. pr. Kr. u bitci kod Korupedija. Nekoliko mjeseci kasnije Seleuka pogiba u bitci kod Lizimahije, a porazio ga je Ptolomej Keraun, \xc4\x8dija je sestra Arsinoja Iako nominalno pod kontrolom dinastije Seleukovi\xc4\x87a, a posebno nakon smrti Seleuke, Fileter je imao zna\xc4\x8dajnu autonomiju, te je uspio pove\xc4\x87ati bogatstvo i utjecaj izvan Pergama. Postoje brojni zapisi o Fileteru kao dobro\xc4\x8dinitelju susjednih gradova. Pomagao je novcem, hranom i vojskom borbu grada Kizika protiv Gala. Tijekom \xc4\x8detrdesetogodi\xc5\xa1nje vladavine izgradio je akropolu Peragama, hram Demetre, hram Atene, svoju prvu pala\xc4\x8du i oja\xc4\x8dao utvrdu grada._NEWLINE_Fileter je bio eunuh, i kao takav nije mogao imati djece. Zato je posvojio svog ne\xc4\x87aka Eumena, koji ga je naslijedio na mjestu pergamskog kralja.'